《留别金门知己》
元代·李泂

野马脱羁鞅，倏疑天地宽。临风一长鸣，风吹散入青冥间。

颇如鲁仲连，蹈海不复还。又如安期生，长留一舄令人看。

江南浩荡忽如海，落日照耀浮云关。既不能低眉伏气摧心颜，诡遇特达惊冥顽。

又不能抱书挟策千万乘，调笑日月相回盘。匡庐迢迢接仙山，仙翁泛若秋云间。

长松之阴引孤鹤，望我不见空长叹。采铅天池津，饮醁桃花湾。

苍梧倒影三湘寒，赤城霞气生微澜。鲸鲵翻空海波赤，晓色欲上扶桑难。

人间之乐兮诚不足恃，何如归卧栖岩峦。栖岩峦，卧岩穴。

夜半天风吹酒醒，犹有西溪万年月。

作者简介：[公元一二七四年至一三三二年]字溉之，滕州人。生于元世祖至元十一年，卒于文宗至顺三年，年五十九岁。泂骨骼清异，神情开朗，秀眉疏髯，目莹如电，颜如冰玉，唇如渥丹。